જેમણે ગળથૂથીમાં ફિલ્મી ગાજરનો હલવો ખાધો હોય અને જેમનું બ્લડ ગ્રૂપ ‘એ’ કે ‘બી’ નહીં પણ ‘સી’ એટલે કે ‘સિનેમા પોઝિટિવ’ હોય એમના માટે આ ફિલ્મનો ઘણો ખરો હિસ્સો જલસો કરાવે તેવો છે. સિનેમાઘેલો ધનુષ ખાવાનું છોડીને પણ ગામના એકમાત્ર ‘પેરેડાઇઝ’ નામના થિયેટરમાં ફિલ્મ જોવા જતો રહે છે. વર્લ્ડ સિનેમાના ચાહકોને આ ગાંડપણ પ્રસિદ્ધ ઇટાલિયન ફિલ્મ ‘સિનેમા પેરેડિસો’ની યાદ અપાવી દેશે. ધનુષ ફિલ્મી કલાકારોના ફોટાવાળા કપડામાંથી શર્ટ બનાવીને પહેરે છે, સ્ટાર બન્યા બાદ આખા ઘરમાં ઠેરઠેર હિચકોકથી લઇને માર્લોન બ્રાન્ડો સુધીના દિગ્ગજોના ફોટોગ્રાફ-ક્વોટ્સ લટકાવે છે. એટલે સુધી કે એના ઘરની છતમાં પણ ફિલ્મની રીલના ગોળ ડબ્બાની ડિઝાઇન રખાવે છે. ઇવન પોતાના રિયલ લાઇફ સસરાની જેમ ધનુષ પણ ફિલ્મમાં કંડક્ટર બને છે. ફિલ્મના કોઈ સીનમાં તમને મરતાં પહેલાં જોવા જેવી ૫૦૧ ફિલ્મોનું ખ્યાતનામ પુસ્તક પણ પડેલું દેખાય. આ બધું જોઇને હાડોહાડ સિનેરસિયાઓ પોતાના બંને હાથની પહેલી આંગળી મોઢામાં નાખીને સિટીઓ ન વગાડે તો જ નવાઈ.